Osnovni problem rada u uredu je
što ne možete kontrolirati svoje radno okruženje.
[Način na koji radimo]
Pozdrav, ja sam Matt, direktor Automattica,
kompanije koja stoji iza WordPress.coma, Jetpacka i WooCommercea.
Imat ćemo uskoro preko 800 zaposlenih i oni žive posvuda,
od Kalifornije do Alabame, Mississippija i Teksasa gdje ja živim.
Ima ih u još 67 zemalja.
Kanada, Meksiko, Indija, Novi Zeland.
Neki odabiru uopće ne biti na jednom mjestu, nomadi su.
Bilo da su u kamperima ili putuju preko Airbnba,
svakog dana, tjedna ili mjeseca su na novom mjestu.
Sve dok imaju dobar Wi-Fi, ne zanima nas gdje se nalaze.
Nismo se slučajno fokusirali na distribuirani radni odnos.
To je od samog početka bio svjestan izbor.
Ne koristim riječ "udaljeni",
jer to stvara očekivanje
da su neki ljudi ključni, a drugi nisu.
Za opis onoga što radimo koristim riječ „distribuirano“,
gdje je svatko na jednakoj razini.
Distribuirana radna snaga je
najučinkovitiji način za stvaranje tvrtke.
Ključno je da svjesno pristupite tome.
Kada smo osnovali WordPress,
mnogi od prvih 20 zaposlenih su bili ljudi koje nisam osobno upoznao,
ali smo već surađivali online, ponekad i godinama.
Želio sam tako nastaviti iz jednog jednostavnog razloga.
Vjerujem da su talent i inteligencija
ravnomjerno raspoređeni širom svijeta.
Ali prilike nisu.
U Silicijskoj dolini, velike tehnološke kompanije
pecaju u malom području.
Distribuirana kompanija ima pristup cijelom oceanu.
Umjesto zapošljavanja nekoga tko je odrastao u Japanu, a živi u Kaliforniji,
možete zaposliti nekoga tko živi, radi,
budi se i odlazi na spavanje gdje god bio na svijetu.
Oni donose drugačije razumijevanje te kulture
i drugačije životno iskustvo.
U osnovi odluke da radimo distribuirano
je želja da ljudima pružimo samostalnost nad načinom na koji rade.
Ako za vašu poziciju nije važno određeno radno vrijeme,
sami možete određivati svoj raspored.
Svatko može imati svoj ured, hraniti se kako želi,
možete birati kada puštate glazbu, a kada je tišina.
Sami možete birati temperaturu prostorije.
Možete uštedjeti vrijeme koje biste proveli putujući na posao
i posvetiti se stvarima koje su vam važnije.
Distribuirana radna snaga idealna je za tehnološke kompanije.
Ali ljudi me često pitaju:
„To je dobro za vas, ali što je sa svima ostalima?“
Ako već imate ured,
možete napraviti nekoliko stvari kako biste ovako radili.
Prvo, sve bilježite.
U uredu je lako donositi odluke u trenutku,
u kuhinji, na hodniku.
Ali ako ljudi rade na daljinu
i neki članovi tima vode razgovore
kojima oni nemaju pristup,
vidjet će da se donose odluke, ali neće razumjeti zašto.
Uvijek bilježite gdje ste bili i o čemu ste razmišljali.
To dozvoljava ostalima da nastave tamo gdje ste vi stali.
Ljudi u različitim vremenskim zonama mogu raditi uzajamno,
a i korisno je razmišljati kako se organizacija razvija,
o ljudima koji odlaze i dolaze.
Probajte što više komunicirati online.
Kada se sve javno dijeli, novi ljudi brzo stignu sve nadoknaditi.
Morate pronaći i odgovarajuće alate.
Postoje mnoge aplikacije i servisi koji pomažu u svakodnevnoj komunikaciji,
video pozivima, upravljanju projektima.
Ono što je promijenilo način na koji radite vjerojatno nisu predmeti.
To su stvari kojima pristupate preko računala.
Testirajte razne alate koji omogućuju suradnju,
vidite što pomaže.
Omogućite produktivno vrijeme licem u lice.
U tradicionalnom uredu
na istom ste mjestu 48 tjedana godišnje
i možda tri ili četiri tjedna odvojeni.
Mi pokušavamo obrnuto: skupljamo se u kratkim, intenzivnim susretima.
Jednom godišnje imamo veliki sastanak
gdje se cijela kompanija okuplja na tjedan dana.
Pola rad, pola zabava.
Osnovni cilj je povezivanje ljudi.
Želimo osigurati da su svi na istoj razini
i da se dublje povežu s kolegama.
Kada ostatak godine rade zajedno,
mogu unijeti to razumijevanje i empatiju.
I zadnji savjet:
dajte ljudima fleksibilnost da naprave svoje radno okruženje.
Svaka osoba u Automatticu dobiva naknadu za radni prostor
koju može iskoristiti za prostor namijenjen radu
ili samo da plati kavu, kako je ne bi izbacili iz kafića.
Jedna grupa u Seattleu je odlučila skupiti svoje naknade
za najam radnog prostora na ribarskom pristaništu.
Svatko tko se pridruži kompaniji dobiva naknadu za kućni ured.
Taj novac mogu uložiti u kupnju odgovarajuće radne stolice, monitora,
opreme na radnom stolu, za najproduktivnije radno okruženje.
Danas ima samo nekoliko kompanija koje su prvenstveno distribuirane.
Za par desetljeća, procjenjujem da će 90% kompanija
koje će mijenjati svijet,
raditi na ovaj način.
Razvit će se, prije svega, u distribuirane ili će ih zamijeniti takvima.
Dok razmišljate što ćete sljedeće stvarati,
razmislite kako možete iskoristiti globalni talent,
dati ljudima samostalnost da žive i rade kako bi oni htjeli,
a da i dalje u potpunosti sudjeluju u onome što zajedno stvarate.